Woord: aanpiekelArgieffoto (Foto: Wilfried Pohnke/Pixabay) Woord: aanpiekel Betekenis: 1 Met moeite iets na ŉ ander plek bring. 2 Aansukkel. Waar kom dit vandaan Samestelling van aan “voortgaan” en piekel, met lg. uit Ndl. piekelen, die vernederlandste vorm van pikolen “aan ŉ drastok oor die skouer dra en vervoer”. Volgens Leibbrandt (1882) beteken Kaapse Maleis pikul “dra, veral ŉ las op die skouers” en “ŉ gewig van 125 Hollandse pond weeg”. Eerste optekeninge in Afr. by Pannevis (1880) in die vorm anpiekel en by Du Toit (1908) in die vorm anpikel, albei met die bet. “met moeite aandra”. In Afr. het daar dus ŉ eie bet. ontwikkel. Ndl. pikolen, meestal vernederlands tot piekelen, pikelen (1852) uit Maleis-Javaans pikol, pikoel “dra”, in Indië “aan ŉ drastok oor die skouer dra en vervoer”. Die s.nw. pikol uit Maleis-Javaans pikol, pikoel “een mansvrag, soveel as wat aan ŉ drastok (pikolan) aan beide kante van ŉ juk deur een man gedra kan word” uit ww. pikol, “oor die skouers dra”. Die pikol is ook ŉ handelsgewig (tans 125 Amsterdamse pond) en maat in O.Indië en O.Asië. Bron: Etimologiewoordeboek van Afrikaans (EWA)